**O‘ZBEKISTON RESPUBLIKASI UMUMIY O‘RTA TA’LIM MAKTABLARIDA IQTISODIY FANLARNI O‘RGATISHDA FOYDALANILAYOTGAN O‘QUV ADABIYOTLARI SHARHI**

Mamlakatda moliyaviy savodxonlik darajasini oshirish fuqarolarning oqilona qaror qabul qilishlari natijasida raqobatni yaratish orqali moliya tizimi rivojlanishiga, moliyaviy xizmatlarga bo‘lgan talab va taklifning ortishiga, moliyaviy xizmatlarning sifati hamda bank-moliya tizimiga bo‘lgan ishonchni ortishiga ko’maklashadi. Bu esa o‘z navbatida, moliya bozorini, tadbirkorlik va investisiya faoliyatini faollashtiradi, va natijada iqtisodiyotni jadal rivojlantirishga xizmat qiladi. Xo‘sh, moliyaviy savodxonlik deganda nimani tushunish mumkin? Moliyaviy savodxonlik deganda bozordagi vaziyatni aniq baholash va maqbul qarorlar qabul qilish imkonini beruvchi, moliya sohasidagi zarur bilim va ko'nikmalar tushuniladi. Asosiy moliyaviy tushunchalar haqida ma'lumotga ega bo'lish va undan amalda qanday foydalanishni bilish orqali odam pulni to'g'ri tasarruf etishi mumkin. Boshqacha qilib aytganda, daromadlar va xarajatlarni hisobga olish, ortiqcha qarzlardan qochish, shaxsiy budjetni rejalashtirish, jamg'arish va investitsiya qilish kabi muhim moliyaviy ko‘nikmalarni egallash, shuningdek, moliya institutlari taklif qiladigan zamonaviy mahsulotlar bilan tanish bo‘lish va ularni mazmunli tanlov asosida sotib olish, jamg'arma va sug'urta vositalaridan foydalanish, risklar va moliyaviy firibgarliklardan himoyalanish yo‘llarini bilish - moliyaviy savodxonlikning asosiy mezonlaridir. Shu sababli, dunyoning barcha davlatlarida aholi moliyaviy savodxonligini oshirishga, ayniqsa, yoshlikdanoq moliyaviy ta’lim berishni boshlashga alohida e’tibor qaratilmoqda.

Jahonning yetakchi reytnig tashkilotlaridan biri Standard & Poor's reyting agentligi tomonidan o'tkazilgan global tadqiqot (S&P Global FinLit Survey, 2021) turli mamlakatlarda moliyaviy savodxonlik darajasi haqida ma'lumot beradi. Bu 140 dan ortiq mamlakatlarda o'tkazilgan 150 000 dan ortiq intervyularga asoslangan. Moliyavviy savodxonlik reytingida yuqori o‘rinlarda turuvchi davlatlarni tahlil qiladigan bo‘lsak, Evropa mamlakatlari Daniya Norvegiya va Shvetsiya bilan bir qatorda birinchi o'rinda turadi, bu davlatlarda moliyaviy savodxonlik darajasi 71% ni tashkil qiladi. Umuman olganda, Daniyada iste'molchilarning qarzlari yuqori bo'lishiga qaramay, Daniya uy xo'jaliklari katta aktivlarga ega. Daniyalik ishchilar daromadlarining taxminan 10-15% miqdorida pensiya to'lovlari uchun murakkab foizlar bilan jamg’arib boradilar va shuning uchun ular moliyaviy kelajagi haqida o'ylashga tayyor.

Bundan tashqari, 7-9-sinf o'quvchilari uchun moliyaviy ta'lim majburiydir. Daniyalik o'smirlar har yili 13 yoshdan 15 yoshgacha bo'lgan bolalar uchun mahalliy maktablarda Finance Denmark va Daniya matematika o'qituvchilari uyushmasi tomonidan tashkil etiladigan Global Money Week deb nomlangan tadbirda qatnashadilar. Ushbu haftalikda etuk moliyachi mutaxassislar tashrif buyuradilar va yoshlar uchun moliyaviy savodxonlikni oshirishga xizmat qiladigan turli ma’ruza va amaliy darslarni tashkil etadilar.[[1]](#footnote-1)

Norvegiyadagi 71 foizlik moliyaviy savodxonlik ko‘rsatkichi yoshlar milliy bank tomonidan moliyalashtiriladigan dasturlar orqali moliyaviy ta'lim olishlari bilan bog'liq bo'lishi mumkin. Ushbu dasturlar uy-joy va boshqa moliyaviy aktivlarni sotib olishga yordam berish maqsadida shaxsiy moliya mavzularida interaktiv o'quv materiallarini taklif etadi.

Shvetsiyaning bu boradagi yuqori ko’rsatkichi davlatninig moliyaviy savodxonlikni oshirisga qaratilgan chora-tadbirlari natijasi desak ham bo’ladi. 1901 yilda Shvetsiya jamg'arma banklari assotsiatsiyasi maktablarda moliyaviy savodxonlikni targ'ib qilish kampaniyasini boshladi. Bugungi kunda o’quvchi yoshlarga moliyaviy tushunchalar, hisob-kitoblar va pensiya uchun pul yig'ish va uy sotib olish kabi hayotiy ko'nikmalar o'rgatilmoqda.

Kanadada moliyaviy savodxonlik bo'yicha milliy tadqiqot rejasini ishlab chiqish orqali moliyaviy savodxonlikni oshirishga kirishilgan. Ushbu dasturda moliyaviy savodxonlikni oshirish uchun davlat, xususiy va notijorat sektorlari ishtirok etadi. Moliyaviy savodxonlik darajasi 68% ga yetganligi ushbu dasturning ishlayotganidan dalolatdir. Dasturdan maqsad kanadaliklarga pul va qarzlarni boshqarish; kelajakni rejalashtirish va jamg’arish; moliyaviy firibgarlik va suiiste'mollikning oldini olish va ulardan himoyalanishni o'rgatishdan iborat.

Isroil, shuningdek, savodxonlik darajasi 68% bilan etakchi o'rinni egallaydi, Isroilda o'rta maktab o'quvchilari uchun "Maktab tizimida moliyaviy ta'lim oyligi" o'tkaziladi, unda ular bank, investitsiyalar va umumiy iqtisodiyot bilan bog’liq moliyaviy tushunchalar bilan tanishadilar.

Buyuk Britaniyada moliyaviy savodxonlik darajasi 67% ni tashkil etsa-da, mamlakat bu ko’rsatkichni oshirish ustida ishlamoqda. 2014 yildan boshlab maktablarda shaxsiy moliya bo'yicha majburiy ta'lim joriy etilgan.

Avstraliyadagi 15 yoshli o'quvchilarning 79%i bank hisob raqamiga ega va bu bolalar bank hisob raqamiga ega bo'lmagan tengdoshlariga qaraganda moliyaviy savodxonlik darajasi yuqori. 2012 yilda Avstraliya Qimmatli qog'ozlar va investitsiyalar bo'yicha komissiyasi o'qituvchilarning moliyaviy savodxonligini oshirishni o'z ichiga olgan MoneySmart o'quv dasturini taqdim etdi.

Finlyandiya, shuningdek, talabalarni moliyaviy savodxonlikka o'rgatishni birinchi o'ringa qo'yadi. Finlyandiyalik maktab o'quvchilari 7-sinfda matematika va uy ho‘jaligi darslarida qisman moliyaviy ta'lim olishadi, shuningdek 9-sinfda ijtimoiy fanlar darslarida moliyaviy savodxonlik bo'yicha qo'shimcha darslar olishadi.

"Large Scale Assessments in Education" jurnalida chop etilgan tadqiqotga ko'ra, Avstraliya (shuningdek, Indoneziya, Rossiya Federatsiyasi va Finlyandiya) maktab o‘quvchilari maktabda moliyaviy savodxonlik bo'yicha eng ko'p topshiriqlarni bajarganliklari haqida xabar berishgan.

2021 yilda o’tkazilgan ushbu reytingda O‘zbekiston moliyaviy savodxonlik ko’rsatkichi 21%ni tashkil etib, 126 o‘rinni egallagan. Bu esa O‘zbekiston Respublikasi fuqarolar moliyaviy savodxonligini oshirish uchun hali ko’plab chora-tadbirlarni amalga oshirish kerakligini namoyon qilgan. Zero, yoshlar qanchalik tez va sifatli moliyaviy ma'lumotga ega bo'lsalar, ular kelajakda o'zlarining moliyaviy ahvoliga mas'uliyat bilan munosabatda bo'lishga shunchalik yaxshi tayyorlanadilar.

Jahon tajribasi shuni ko‘rsatadiki, maktab o‘quvchilarining iqtisodiy ta'limi zamonaviy inson madaniy qiyofasining ajralmas qismi bo‘lgan iqtisodiy bilim va tafakkurni shakllantirish iqtisodiyotning barcha sohalarida bitiruvchilarning muvaffaqiyatli ishlashi uchun zaruriy shartdir. Maktab va maktabgacha ta’lim jarayonidan boshlab iqtisodiyot asoslarini o‘rgatish o‘quvchilarning iqtisodiy tushunchalar, kategoriyalar, ijtimoiy ishlab chiqarishni rivojlantirish qonunlari, davlatning iqtisodiy siyosati mazmunini tushunish; maktab o‘quvchilarida iqtisodiy fikrlash va iqtisodiy madaniyatni rivojlantirish; eng oddiy iqtisodiy malaka va ko‘nikmalarni shakllantirishga xizmat qiladi.

Har bir inson hayotiy vaziyatlarda qaror qabul qilish uchun, oila a'zosi, mulkdor, ishchi, soliq to‘lovchi, saylovchi kabi hayotdagi odatiy vazifalarni bajarish uchun mulkka egalik qilish va tasarruf etish, to‘g’ri jamg’arish usulini tanlash, qo‘shimcha daromad manbalarini topish va investitsiya faoliyatini tushunish, mavjud mablag’lardan samarali foydalanish, risklarni aniqlash, shuningdek iqtisodiy munosabatlarning boshqa sohalarida moliyaviy bilim va ko‘nikmalarga muhtoj. Umumta'lim maktabida o‘qish davri iqtisodiy xulq – atvorni shakllantirish, boshlang’ich iqtisodiy va moliyaviy bilim va ko‘nikmalarga ega bo‘lish, iqtisodiy jarayonlarni ma'naviy-axloqiy pozitsiyalardan tahlil qilish va baholash qobiliyatini rivojlantirish uchun qulay bo‘lib, o‘qitish jarayonida foydalanish uchun kerakli va albatta, sifatli o‘quv adabiyotlar hamda o‘quv-metodik qo‘llanmalar bilan taminlanganlik muhim ahamiyat kasb etadi.

Umumiy o‘rta ta'lim dasturlarini amalga oshirishda foydalanish uchun O‘zbekiston Respublikasi Maktabgacha va maktab ta’limi vazirligi tomonidan tavsiya etilgan darsliklarning ro‘yxatiga iqtisodiyotni o‘rganish jarayonida ishlatilishi mumkin bo‘lgan bir nechta darsliklar kiradi (1-jadval).

1-jadval

**O‘zbekiston Respublikasi Maktabgacha va maktab ta’limi vazirligi tomonidan umumiy o‘rta ta’lim maktablari uchun tavsiya etilgan iqtisodiyot yo‘nalishidagi darsliklar**

|  |  |  |  |
| --- | --- | --- | --- |
| **Darslik nomi** | **Muallif/mualliflar jamoasi** | **Nashriyot nomi va nashr qilingan yili** | **Sinf** |
| Iqtisodiy bilim asoslari | E. Sariqov,  B. Haydarov | "Huquq va Jamiyat" nashriyoti, 2019 | 8-sinf |
| Iqtisodiy bilim asoslari | E. Sariqov,  B. Haydarov | "Huquq va Jamiyat" nashriyoti, 2019 | 9-sinf |
| Tadbirkorlik asoslari | U. G‘afurov,  Q. Sharipov | O‘zbekiston Matbuot va axborot agentligining «O‘qituvchi» nashriyot-matbaa ijodiy uyi, 2018 | 11-sinf |

Davlatimiz umumiy o‘rta ta’lim maktablarida “Iqtisodiy bilim asoslari” va “Tadbirkorlik asoslari” fanlarini o‘qitishning asosiy maqsadi o‘quvchilarda iqtisodiy savodxonlikni va madaniyatni shakllantirish, ijtimoiy-iqtisodiy faoliyat bilan bog’liq bo‘lgan turli hayotiy vaziyatlarda to‘g’ri qaror qabul qilish hamda o‘quvchilarga tadbirkorlik faoliyati, uning evolutsiyasi, mohiyati va mazmuni, tadbirkorlikni tashkil etish va amalga oshirish bilan bog’liq bilim va ko‘nikmalar shakllantirishdan iborat.

Respublikamizdagi umumta’lim maktablarining 8-sinf o‘quvchilari “Iqtisodiy bilim asoslari” fanini E. Sariqov, B. Haydarovlar tomonidan 2019 yilda tayyorlangan shu nomdagi darslik asosida o‘rganadilar. Darslik 6 bob, 30 mavzudan tashkil topgan bo‘lib, har bir bob va mavzudan so‘ng takrorlash uchun savol va topshiriqlar keltirilgan.

Darslikning I bobi “Iqtisodiyotga kirish” deb nomlanib, unda iqtisodiy nazariyaning fundamental mavzulari, shu jumladan, iqtisodiyot bilan tanishuv, cheklanganlik muammosi, tanlov va uning muqobil qiymati, ishlab chiqarish va uning omillari, mehnat taqsimoti va ixtisoslashuv, iqtisodiy tizimlar mavzulari yoritilgan. Ushbu bobda o‘quvchilarga tushunarli bo‘lgan sodda tilda iqtisodiyot tushunchasining mazmuni, inson ehtiyojlarining o‘sib borishi va resurslarning cheklanganlik muammosi, resurslardan samarali foydalanishda tanlovning zarurati va muqobil qiymati, ishlab chiqarish va uning soxalari, ishtirokchilari va omillari, mehnat unumdorligi va unga ta’sir etuvchi omillar, mehnat taqsimoti, uning salbiy va ijobiy tomonlari, ishlab chiqarishning ixtisoslashuvi, iqtisodiyotning uch asosiy “Nima? Qanday? Kim uchun?” savollariga javob topish muammosi, hamda iqtisodiy tizimlar, ularning an’anaviy iqtisodiyot, bozor iqtisodiyoti, markazlashgan rejali iqtisodiyot, aralash iqtisodiyot kabi turlari ochib berilgan.

“Bozor” deb nomlangan II bobda ayirboshlash va unda pulning ishtiroki, pulning rivojlanish tarixi va xususiyatlari va vazifalari, bozor va uning turlari, vazifalari va qatnashchilari, narx tushunchasi va vazifalari, resurslar, tovarlar, xizmatlar va pul mablag‘larining aylanma harakati va unda bozor qatnashchilarining ishtiroki, shuningdek, bozor infratuzilmasi yoritib berilgan.

Darslikning navbatdagi “Oila-uy xo‘jaliklari iqtisodiyoti” bobida iste’molchilarning daromad manbalari, real va nominal daromad tushunchasi, aholi xarajatlari turlari, Engel qonuni, mulk va uning turlari, davlat mulkini xususiylashtirish, inson kapitali va moddiy kapitaldan foydalangan holda daromad olish, jamg‘armalar va ularga inflyasiyaning ta’siri, sug‘urta tushunchasi, iqtisodiy qarorlarni qabul qilish va iste’molchilarning huquqlari ochib berilgan.

IV bob talab va taklifga bag’ishlangan bo‘lib, uhbu bobda talab va taklif tushunchalari, miqdori va qonunlari, talab va taklifga ta’sir etuvchi omillar, talab va taklif egri chiziqlarining o‘zgarishi, tovarning bozor narxi hamda talab va taklif o‘zgarishinig unga ta’siri, Marshal qaychisi, to‘yingan bozor, taqchil bozor, muvozanatlashgan bozor, muvozanat narx tushunchalariga sharh berilgan.

V bobda bozor iqtisodiyoti va raqobatga urg’u berilgan bolib, raqobatning mohiyati va bozor iqtisodiyotida tutgan o‘rni, raqobat turlari, monopoliya, oligopoliya va sof raqobatga asoslangan bozorlar, ularning xususiyatlari, bozor iqtisodiyoti tushunchasi, asosiy xususiyatlari, qisqacha rivojlanish tarixi, O‘zbekistonning bozor iqtisodiyotiga o‘tish yo‘li yoritib berilgan.

Darslikning VI bobi soliq tizimiga bag’ishlangan bo‘lib, unda soliqlarning mohiyati va turlari, mamlakat uchun ahamiyati, soliq qonunchiligi, unda keltirilgan soliq tamoyillari, soliq sub’ekti, ob’ekti, stavkasi, soliq to‘lovchilarning huquq va majburiyatlari misollar bilan tushuntirib berilgan.

Umuman olganda, ushbu darslikda iqtisodiyotning boshlang’ich asosiy tushunchalari, tizimlari va qonuniyatlari misollar asosida tushuntirilgan. Moliyaviy bilimlar nuqtai nazaridan olib qaraydigan bo‘lsak, uy ho‘jaliklari va aholi daromadlari va xarajatlari tarkibi, oila budjeti, jamg’arma va omonatlar, ularga inflatsiyaning ta’siri, turli kutilmagan holatlarda moliyaviy zararlarni sug’urta yordamida qoplash imkoniyati va soliq tizimi bilan tanishtirilgan.

Umumiy o‘rta ta’lim maktablarining 9-sinf o‘quvchilari uchun tavsiya etilgan “Iqtisodiy bilim asoslari” darsligi ham mualliflar E. Sariqov, B. Haydarovlar tomonidan 2019 yilda tayyorlangan. Ushbu darslik 6 bob, 30 mavzudan tashkil topgan bo‘lib, 8- sinf o‘quvchilari uchun tayyorlangan darslikning mantiqiy davomidir. Boblar va mavzulardan so‘ng savollar, testlar, mustaqil bajarish uchun topshiriqlar berilgan.

Darslikning ilk bobi tadbirkorlik va ishlab chiqarishga bag’ishlangan bo‘lib, unda tadbirkorlik tushunchasi va tadbirkorlik faoliyati turlari, tashkiliy-xuquqiy shakllari, aksiyadorlik jamiyati, shakllari va rivojlanish tarixi, aksiyalar va ularning turlari, dividendlar, firmani tashkil qilish asoslari, firmaning asosiy va aylanma mablag’lari, doimiy va o‘zgaruvchan xarajatlari, amortizatsiya ajratmalari, yalpi daromad, foyda va zarar kabi tadbirkorlik faoliyati natijalari, hamda ularning tahlili, firma boshqaruvi(menejment)ni tashkil etish, korxonada marketing faoliyatini amalga oshirish bosqichlari, ishlab chiqarish korxonalari faoliyatining ekologiyaga ta’siri natijasida yuzaga kelayotgan muammolar yoritilgan.

II bob “Davlat va iqtisodiyot” deb nomlangan bo‘lib, unda davlatning iqtisodiy maqsad va vazifalari, davlat budjetining mazmun-mohiyati, daromad va xarajatlari, mamlakatimiz bank tizimi, Markaziy va tijorat banklar operatsiyalari, kredit va omonatlar, ular bo‘yicha foizlarning hisoblanishi, davlatning iqtisodiyotdagi roli, shu jumladan, davlatning fiskal hamda monetar siyosati borasida tushuntirishlar berilgan.

Darslikning III bobida davlatimiz budjetining asosiy daromad manbai bo‘lgan soliqlar haqida so‘z yuritilgan. Jismoniy shaxslardan olinadigan daromad solig’i, yuridik shaxslardan olinadigan foyda solig’i, mol-mulk solig’i, yer solig’i, QQS va aksiz soliqlari ob’ekti, to‘lovchilari, soliq stavkalari(2019yil holatiga) va hisoblanishi misollar yordamida tushuntirib berilgan.

Darslikning “Iqtisodiy o‘sish” bobida esa YaIM, YaMM, SIM, SMM, MD kabi asosiy makroiqtisodiy ko‘rsatkichlar, ularning nominal va real qiymati, davlatning ekstensiv va intensiv iqtisodiy o‘sishi hamda rivojlanganlik darajasini ko‘rsatuvchi omillar, va shuningdek, O‘zbekiston Respublikasining iqtisodiy salohiyati haqida tushuncha va ma’lumotlar berilgan.

Inflatsiya va ishsizlik muammolariga qaratilgan V bobda inflatsiya tushunchasi va uning turlari, oqibatlari, pul muomalasi qonuni va Fisher tengalamasidagi pul massasi, pulning aylanish tezligi kabi asosiy ko‘rsatkichlar, inflatsiya darajasi va uni pasaytirishga qaratilgan chora-tadbirlar, Ishchi kuchi bozori, ishchi kuchiga bo‘lgan talab va taklif, ishsizlik darajasi, sabablari va turlari, ishsizlik bilan kurashishda mehnat birjalari va kasaba uyushmalarining faoliyati yoritilgan.

Darslikning VI – “Jahon iqtisodiyoti” bobida xalqaro savdoda mutloq va nisbiy ustunlik, eksport va import, tashqi savdo balansi, xalqaro iqtisodiy munosabatlardagi cheklovlar (tariflar, kvotalar, litsenziya), proteksionizm va tashqi savdoni erkinlashtirish, valuta kursi va konvertatsiyasi, jahon iqtisodiyoti muammolari, 2008 yildagi Jahon moliyaviy iqtisodiy inqirozi, kelib chiqish sabablari, uning dunyo mamlakatlari, shu jumladan, O‘zbekiston iqtisodiyotiga ta’siri qisqacha tushuntirib berilgan.

Ushbu darslik avvalgi sinfda o‘rganilgan iqtisodiy bilimlarni chuqurlashtirishga va to‘ldirishga xizmat qilib, moliya soxasidagi yangi tushuncha va bilimlarni o‘zlashtirishga yordam beradi. Shu jumladan, korporativ moliyaning asosi bo‘lgan korxonalarning tashkiliy-huquqiy shakllari, moliyaviy manbalari, mablag’lari, daromad va xarajatlari, moliyaviy natijalari, aksiyalar va ularning turlari, fond bozori indekslari, davlat moliyasining asosiy bo‘g’ini bo‘lgan davlat budgeti mohiyati va uning daromad manbai bo‘lgan soliqlar(darslik nashr qilingan davr ma’lumotlariga mos ravishda) haqida, davlat budjetininga xarajatlari, moliya bozorining asosiy ishtirokchilaridan bo‘lgan markaziy bank va tijorat banklari operasiyalari, davlat moliyaviy siyosatining asosiy yo‘nalishlari fiskal va monetar siyosat, shuningek, xalqaro savdoda proteksionizm siyosati, moliya bozori instrumenti hisoblanadigan valutaning kursi va konvertatsiyasi yoritilgan.

O‘zbekiston Respublikasi Maktabgacha va maktab ta’limi vazirligi umumiy o‘rta ta’lim maktablarining 11-sinf o‘quvchilari uchun iqtisodiy fanlar turkumidan “Tadbirkorlik asoslari” fani U. G‘afurov, Q. Sharipovlar tomonidan 2018 yilda tayyorlangan darslik asosida olib boriladi. Darslik 5 bob, 30 mavzudan tashkil topgan bo‘lib, boblar va mavzulardan so‘ng savollar, testlar, mustaqil bajarish uchun topshiriqlar berilgan.

I bob “Tadbirkorlik, uning turlari va shakllari” bobi tadbirkorlik tushunchasi va tadbirkorlik faoliyatining tashkiliy- huquqiy shakllarini yoritgan bo‘lib, unda tadbirkorlikning mazmuni, ahamiyati va asosiy jihatlari, tadbirkorlik faoliyati turlari va shakllari, yakka tartibdagi tadbirkorlikning mazmuni, asosiy xususiyatlari, afzalliklari va kamchiliklari, oilaviy tabirkorlik va uning xususiyatlari, shakllari, oilaviy korxonaning xususiyatlari, kichik biznes sub’ektlari, shu jumladan, mikrofirmalar, kichik korxonalar faoliyati, xususiy korxona tushunchasi, mas’uliyati cheklangan jamiyat va aksiyadorlik jamiyatlarining mohiyati, turlari, xususiyatlari, afzalliklari va kamchiliklari, aksiyadorlar va ta’sischilar dividendlarini soliqqa tortish, qishloq joylarida tadbirkorlik faoliyati sub’yektlari, ularning ahamiyati va shakllari, yoshlar tadbirkorligining mazmuni va zarurligi, uni rivojlantirish chora-tadbirlari, klasterlar va ularni moliyalashtirish manbalari ko‘rib chiqilgan.

Darslikning II bobi tadbirkorlik faoliyatini tashkil etishga oid bo‘lib, tadbirkorlik faoliyatini boshlashda avvalo biznes reja tuzish kerakligi, biznes-rejaning vazifalari, tarkibiy qismi, tuzilishi nimalardan iboratligi, biznes- loyiha va startaplarni moliyalashtirish manbalari, rivojlanish bosqichlari, korxonalarning ta’sis xujjatlari, tadbirkorlikni davlat ro‘yxatidan o‘tkazish tartibi, tadbirkorlarning huquq va majburiyatlari, javobgarligi tushuntirilgan

Keyingi bobda korxona mablag‘lari, xarajatlari va moliyaviy natijalari haqida tushuntirishlar berilgan. Shu jumladan, korxona mablag‘lari, ularning shakllari, aylanishi, asosiy va aylanma mablag’lar, asosiy mablag’larning eskirishi va amortizatsiyasi, korxona mablag‘laridan foydalanish samaradorligi, bank kreditlari, ularning mohiyati, turlari, tamoyillari, foiz stavkalari, ta’minoti, kredit olish layoqatini baholash, korxona xarajatlari turlari, mahsulot tannarxi va uni hisoblash yo‘llari, tannarxni pasaytirish imkoniyatlari, daromad, yalpi foyda, sof foyda kabi korxonaning moliyaviy natijalari ko‘rsatkichlari, ularning taqsimlanishi, rentabellik ko‘rsatkichlari, ishlab chiqarishning zararsizlik nuqtasini hisoblash, bankrotlik alomatlari, tadbirkorlik faoliyatini soliqqa tortish tizimi yoritib berilgan.

IV bobda tadbirkorlik faoliyatida muvaffaqiyatga erishish uchun e’tibor qaratish muhim bo‘lgan jihatlar yoritilgan. Tadbirkorlikda marketing faoliyatini yo‘lga qo‘yish, va bunda tovarlarni sotishning turli shakllari va bosqichlari, reklamadan samarali foydalanish, korxonani boshqarish(menejmenti) funksiya va vazifalari, ob’ekti va sub’ekti, tarkibiy qismlari va usullarini tushunish, korxona tashqi iqtisodiy faoliyati, eksport va import, mahsulotni eksportga tayyorlash, raqobatbardoshligini aniqlash, investitsiya va uning turkumlanishi, manbalari, investitsiya loyihasi, innovatsiyalar va ularning turlari, korxonaning innovatsion faoliyati, innovatsion g’oyalar manbalarini bilish shular jumlasidandir

Darslikning V bobi tadbirkorlikda yuzaga keladigan risklar va raqobatdoshlik masalalariga bag’ishlangan. Unda tadbirkorlik faoliyatida uchraydigan risklar, ularning turlari va baholanishi, korxonada mehnat resurslari, nominal va real ish haqi, mehnat unumdorligini o‘stirish omillari, raqobat va uning vazifalari, shakllari, raqobatlashish usullari, korxona raqobatdoshligini oshirish yo‘llari tushuntirilgan.

“Tadbirkorlik asoslari” fani uchun tayyorlangan darslik ma’lum bir ma’noda iqtisod yo‘nalishidagi oliy ta’lim muassasalarida o‘qitiladigan moliyaviy menejment fanini puxta o‘rganishga yordam beradigan boshlang’ich bilimlarni beradi, ammo ba’zi bir mavzular o‘rta sinflardagi “Iqtisodiy bilim asoslari” darsliklarida ham berilganligi va shu jihatdan mavzular takrorlanishi yuzaga kelayotganini ko‘rishimiz mumkin.

Umuman olganda, O’zbekiston umumta’lim maktablari tizimidagi moliyaviy bilimlarni o’rgatish bo’yicha quyidagi jihat(lar)ni ajratib ko’rsatishimiz mumkin:

1. Iqtisodiyotning boshlang’ich asosiy tushunchalari, tizimlari va qonuniyatlari, ya’ni iqtisodiyot tushunchasi va iqtisodiy tizimlar turlari, talab va taklif tushunchalari, qonunlari, raqobat va uning iqtisodiyotdagi o‘rni o’rgatilishi;
2. O‘zbekiston Respublikasi soliq tizimi, jismoniy shaxslardan olinadigan daromad solig’i, yuridik shaxslar to‘laydigan foyda solig’i, qo‘shilgan qiymat solig’i, aksiz, yer solig’i va mol-mulk solig’i bo’yicha tanishtirilishi (darsliklar nashr qilingan(2018-2019y)dan biroz keyin yangi nashrdagi O‘zbekiston Respublikasi soliq kodeksi kuchga kirishi (01.01.2020) va shuningdek, so‘nggi yillarda qabul qilinayotgan “O‘zbekiston Respiblikasi Davlat byudjeti to‘g’risida”gi qonunlar bilan soliq tizimiga kiritilgan o‘zgartirishlarni hisobga olgan holda tuzatishlar kiritish kerakligini taqozo etadi).
3. Maktablarda moliyaviy bilimlarni o’rgatish bo’yicha ustuvor jihatlardan biri tadbirkorlik faoliyatiga alohida e’tibor berilganligidir. Umumta’lim maktablarining barcha bitiruvchilari ham oliy ta’lim muassasalarida o’qishini davom ettirmasligi mumkin, ba’zilari hunar egallashlari va shu orqali tadbirkorlik faoliyati bilan shug’ullanishlari mumkin. Bu jarayonda tadbirkorlik faoliyatini tashkil etish shakllari, uning moliyaviy natijalari, daromad va harajatlarining tasniflanishi, mahsulot tannarxi, biznesda marketing va menejmentni tashkil etish, ishlab chiqarish omillari bilan bog’liq maktabda olgan bilimlari foyda berishi mumkin.
4. Moliyaviy bilimlar nuqtai nazaridan olib qaraydigan bo‘lsak, uy xo‘jaliklari va aholi daromadlari va xarajatlari tarkibi, oila budjeti, jamg’arma va omonatlar, inflatsiya, sug’urta kabi tushunchalar bilan tanishtiriladi.
5. Davlat budjeti haqida ham alohida mavzu yoritilib, uning iqtisodiyotdagi o‘rni, daromad va harajatlari, defitsiti va profitsiti haqida tushuntirishlar beriladi.

O‘quvchi yoshlarda moliyaviy savodxonlikni shakllantirish, moliyaviy bilim va ko‘nikmalarni rivojlantirishda yuqorida sanab o‘tilgan o‘quv adabiyotlarning o‘z o‘rni bor. Ammo jahon iqtisodiyotida va shu bilan birgalikda mamlakatimiz iqtisodiyotida yuz berayotgan jadal o‘zgarishlar ushbu darsliklarni davr bilan hamnafas ravishda yangilab, rivojlantirib borishni taqozo etadi.

Shuningdek, mamlakatimizda moliyaviy ta’lim bo’yicha asosiy e'tibor yoshlarda tadbirkorlik ko‘nikmalarini rivojlantirishga qaratilgan bo’lib, iqtisodiy tushunchalarni bilishga yo’naltirilgan, ammo mas'uliyatli to‘g’ri moliyaviy qarorlar qabul qilish, shaxsiy moliyaviy rejalashtirish ko’nikmalarini shakllantirish masalalariga juda kam e'tibor qaratilmoqda. Maktablarda boshlang’ich sinflardanoq moliyaviy-iqtisodiy tushunchalarni o‘rgatish va zarur ko’nikmalarni shakllantirishga qaratilgan maxsus dasturni nazarda tutadigan fundamental moliyaviy-iqtisodiy ta'lim tizimi ishlab chiqilmagan.

Rivojlangan davlatlarning moliyaviy ta’lim dasturlariga e’tibor beradigan bo’lsak, ularda pul va uni tejash, rejalashtirish va oqilona xarajatlar, qarzni boshqarish, kredit va omonatlardan to’g’ri foydalanish, inflyatsiya, foiz stavkalarini hisoblash, investitsiya va u orqali daromadlarni oshirish, soliqlar, sug'urtadan foydalanish, risklarni tushunish va diversifikatsiyalash, moliyaviy xavfsizlik va moliyaviy firibgarlikdan himoyalanish bilan bog’liq bilim va ko’nikmalarni shakllantirishga asosiy e’tibor qaratilgan. Bundan tashqari bukmekerlik faoliyati, totalizatorlik o’yinlari va moliyaviy piramidalar kabi turli nomlar bilan ommalashgan qimor jarayonlaridan o’ta ehtiyot bo’lish davr talabi bo’lib qolmoqda. Shu nuqtai nazardan, davlatimiz umumta’lim maktablari dasturlarini yuqoridagi mavzular bilan boyitib, amaliy ko’nikmalarni shakllantirishga qaratilgan topshiriqlar bilan to’ldirish maqsadga muvofiqdir.

1. [Financial Literacy Around the World: Top 10 Countries and the US | GOBankingRates](https://www.gobankingrates.com/money/financial-literacy-around-the-world-top-10-countries-and-united-states/?hyperlink_type=manual) [↑](#footnote-ref-1)